मुख्य अतिथि की हैसियत से कन्हैयालाल नंदन ने लघुकथा की स्थापना पर कुछ सटीक और बेबाक बातें कहीं : ‘लघुकथा कोई नई विधा नहीं है, बल्कि यह तो कथा–वर्ग के ही अंतर्गत आती है, संवेदना के स्तर पर सभी रचनाएँ समान हैं। लघुकथा लेखकों को लघुकथाकार कहकर उन्हें अलग वर्ग में विभाजित करना युक्तिसंगत प्रतीत नहीं होता। लघुकथा और लघुकहानी की बहस बहुत पहले ही समाप्त हो जानी चाहिए, क्योंकि मुद्दे महत्त्वहीन हैं....’ इस सम्मेलन में नंदन के सम्मुख ‘सारिका’ द्वारा बरती जा रही लघुकथा विषयक उपेक्षा के प्रश्न भी उठे, जिनका समाधान उन्होंने यह कहकर किया कि वे लघुकथा के प्रकाशन को ‘सारिका’ में महत्त्व देंगे तथा पाठकों के सीधे संवाद के लिए रचनाकारों के पते भी दिए जाएगे।